b'\n_START_ARTICLE_\nSimi Valley\n_START_SECTION_\nF\xc3\xb8r europeisk oppdagelse\n_START_PARAGRAPH_\nSimi Valley var f\xc3\xb8rst bebodd av Chumash-indianerne, som kan dateres tilbake 10-12.000 \xc3\xa5r. Som resten av Ventura fylke pratet de Venture\xc3\xb1o, en dialekt av Chumash-spr\xc3\xa5ket. Navnet Simi Valley kommer fra ordet Shimiyi p\xc3\xa5 Chumash, som refererer til skym\xc3\xb8nsteret som kjennetegner dalen. Det kan ogs\xc3\xa5 referere til t\xc3\xa5ken som beveger seg fra kystbyen Oxnard opp mellom Calleguas Creek og Arroyo Las Posas, og s\xc3\xa5 inn i Simi Valley. Navnet ble f\xc3\xb8rst tatt i bruk av arkeologen John P. Harrington, som hadde en bror, Robert E. Harrington, bosatt i Simi Valley. Da den Romersk-katolske kirke f\xc3\xb8rst kom hit p\xc3\xa5 slutten av 1700-tallet var det tre Chumash bosetninger i dalen Simi Valley: Shimiyi, Ta\xe2\x80\x99apu (som idag er Tapo Canyon) og Kimishax eller Quimisac (som idag er Happy Camp Canyon i Moorpark). Det er mange hulemalerier i omr\xc3\xa5det, deriblant Burro Flats Painted Cave i Burro Flats i Simi Hills, som inneholder flere tusener \xc3\xa5r gamle piktogrammer. En kopi av disse maleriene finnes p\xc3\xa5 Southwest Museum of the American Indian i Los Angeles. Andre hulemalerier finnes for eksempel ved Lake Manor i Simi Hills i Chatsworth. De f\xc3\xb8rste europeerne som bes\xc3\xb8kte Simi Valley var fra den spanske Portol\xc3\xa0-ekspedisjonen i 1769-1770.\n_START_SECTION_\nGeografi\n_START_PARAGRAPH_\nSimi Valley er en dal i Ventura fylke i S\xc3\xb8r-California og har en h\xc3\xb8yde p\xc3\xa5 210-300 moh. If\xc3\xb8lge United States Census Bureau har byen et totalareal p\xc3\xa5 109.4\xc2\xa0km \xc2\xb2, som inkluderte 2\xc2\xa0km\xc2\xb2 vann (1,8\xc2\xa0% av byens areal). Simi Valley ligger nordvest for nabolaget Chatsworth i Los Angeles og 50 kilometer fra Downtown Los Angeles. Byen grenser ogs\xc3\xa5 til byene Thousand Oaks og Moorpark i Ventura fylke, itillegg til de enorme vernede naturomr\xc3\xa5dene i nord. 53 prosent av Ventura fylke er vernet nasjonalskog, og disse omr\xc3\xa5dene ligger nord for Simi Valley og er en del av det st\xc3\xb8rre omr\xc3\xa5det Los Padres National Forest. Simi Valley kan bes\xc3\xb8kes fra Los Angeles via Ronald Reagan Highway (California State Route 118) eller gjennom togselskapene Metrolink og Amtrak som opererer i byen. Simi Valley grenser til Santa Susana Mountains i nord, Thousand Oaks i s\xc3\xb8rvest og Moorpark i vest. Fjellene rundt dalen refereres til som Simi Hills, som i \xc3\xb8st ogs\xc3\xa5 grenser til San Fernando Valley og Chatsworth i Los Angeles.\n_START_SECTION_\nKlima\n_START_PARAGRAPH_\nByen har et varmt og t\xc3\xb8rt klima \xc3\xa5ret rundt med 277 dager med sol i \xc3\xa5ret, og 25 dager med regn. Gjennomsnittstemperaturen om sommeren er oftest 20-30\xc2\xa0\xc2\xb0C, men har ogs\xc3\xa5 flere dager med over 40\xc2\xa0\xc2\xb0C enn noen annen by i Ventura fylke. Om vinteren er temperaturen oftest mellom 15-18\xc2\xa0\xc2\xb0C. P\xc3\xa5 grunn av den lave h\xc3\xb8yden p\xc3\xa5 omliggende Simi Hills, opplever fjellkjeden sjeldent sn\xc3\xb8, men milde vintere. Den varmeste m\xc3\xa5neden er august med en gjennomsnittelig maks-temperatur p\xc3\xa5 36\xc2\xa0\xc2\xb0C, mens den kaldeste m\xc3\xa5neden er desember med en gjennomsnittelig lav-temperatur p\xc3\xa5 5\xc2\xa0\xc2\xb0C. Variasjonen i temperatur mellom natt og dag er betydelig, spesielt om sommeren, da temperaturen ofte kan synke 20\xc2\xa0\xc2\xb0C etter solnedgang. M\xc3\xa5neden med mest regn er februar med 116\xc2\xa0mm regn i gjennomsnitt. Simi Valley mottar i gjennomsnitt 406\xc2\xa0mm med regn i \xc3\xa5ret, mens gjennomsnittet for amerikanske byer er p\xc3\xa5 940\xc2\xa0mm. Den laveste temperaturen m\xc3\xa5lt i Simi Valley var -8\xc2\xa0\xc2\xb0C i februar 1989, mens den varmeste temperaturen noensinne var 47\xc2\xa0\xc2\xb0C i august 1985.)\n_START_SECTION_\nDemografi\n_START_PARAGRAPH_\nIf\xc3\xb8lge folketellingen i 2010  var det 124,237 personer bosatt i byen. Befolkningstettheten var p\xc3\xa5 1,1/km\xc2\xb2. Et flertall p\xc3\xa5 93,597 eller 75,3\xc2\xa0% av befolkningen er hvite europeisk-amerikanere. 23,3\xc2\xa0% hadde latinamerikansk herkomst, mange av dem identifiserte seg som hvite, mens byen hadde 9,3\xc2\xa0% asiater, 1,4\xc2\xa0% afrikansk-amerikanske og 0,6\xc2\xa0% indianere. Asiater inkluderer blant annet 2,7\xc2\xa0% indere, 2,2\xc2\xa0% filippinere, 1,2\xc2\xa0% kinesere, 1\xc2\xa0% vietnamesere, 0,7\xc2\xa0% koreanere, 0,5\xc2\xa0% japanere og 0,2\xc2\xa0% thai. Mens 44,9\xc2\xa0% av innbyggerne i S\xc3\xb8r-California var av latinamerikansk bakgrunn i 2010 , var 23,3\xc2\xa0% latinamerikanere i Simi Valley. 16,2\xc2\xa0% av innbyggerne er av meksikansk herkomst, 1,2\xc2\xa0% salvadoranere, 0,9\xc2\xa0% guatemalanere, 0,6\xc2\xa0% puertoricanere, 0,6\xc2\xa0% peruanere, 0,3\xc2\xa0% kubanere, 0,3\xc2\xa0% argentinere, 0,2\xc2\xa0% honduranere, 0,2\xc2\xa0% nicaraguanere og 0,2\xc2\xa0% ecuadorianere.\n_START_SECTION_\nPolitikk\n_START_PARAGRAPH_\nN\xc3\xa5v\xc3\xa6rende ordf\xc3\xb8rer er den konservative republikaneren Bob Huber, som har v\xc3\xa6rt sittende ordf\xc3\xb8rer siden 2010. Ved presidentvalget i 2012 fikk republikaneren Mitt Romney 55\xc2\xa0% av stemmene i Simi Valley, mens demokraten Barack Obama fikk 43\xc2\xa0%. Ved presidentvalget i 2008 fikk John McCain (R) 52\xc2\xa0% av stemmene, mens Barack Obama (D) fikk 47\xc2\xa0%. Ved presidentvalget i 2004 vant George W. Bush (R) med hele 61\xc2\xa0% av stemmene, mens John Kerry (D) fikk 38\xc2\xa0%. Byen regnes dermed som en av de mer konservative byene med et innbyggertall p\xc3\xa5 over 100.000.\n_START_SECTION_\nDyreliv\n_START_PARAGRAPH_\nSimi Hills er en sv\xc3\xa6rt viktig vilt-korridor som fungerer som en bro mellom Santa Monica Mountains til Santa Susana Mountains, og derfra videre til Topatopa Mountains, San Gabriel Mountains og andre vernede naturomr\xc3\xa5der i det s\xc3\xb8rlige California. Store deler av b\xc3\xa5de dalen og Simi Hills er beskyttet naturomr\xc3\xa5der som kan bes\xc3\xb8kes, for eksempel Rocky Peak i \xc3\xb8st og Long Canyon i vest. Pattedyr i Simi Valley inkluderer  pungrotter, mulhjort, muldvarper, spissmus, pr\xc3\xa6rieulver, fjell\xc3\xb8ver, r\xc3\xb8dgauper, skunk, amerikanske grevlinger, m\xc3\xa5r, vaskebj\xc3\xb8rner, harer, gr\xc3\xa5rev, mus, rotter og flaggermus. Reptiler i omr\xc3\xa5det inkluderer blant annet flere type slanger, inkludert de giftige klapperslangene, og flere type \xc3\xb8gler som er sv\xc3\xa6rt utbredt, spesielt p\xc3\xa5 varme sommerdager. Amerikansk oksefrosk er en utbredt froskeart. Fugler inkluderer kolibrier, kanadag\xc3\xa5s, stokkand, egretthegre, herodiashegre, amerikar\xc3\xb8rdrum, tobeltelo, palmetrupial, ravn, hvitbrystspettmeis, vandretrost, l\xc3\xa5vesvale, hornugle, jordugle, amerikahubro, myrhauk, kalkunkondor, brunhodetrupial, purpurhodetrupial, pr\xc3\xa6rielerketrupial, t\xc3\xa5rnugle, graveugle, gulstillits, vinterjunko, hvitkronespurv og gr\xc3\xa5spurv. Giftige edderkopper som sort enke og ogs\xc3\xa5 taranteller er utbredt. Knelere er ogs\xc3\xa5 utbredt, mens mangel p\xc3\xa5 ferskvann gj\xc3\xb8r at mygg er sv\xc3\xa6rt sjelden.'